**Δημήτρης Ψαθάς**

***Η τσάντα και το τσαντάκι***

**Κωμωδία μονόπρακτη**

Ελεύθερη διασκευή: Μιχάλης Ρέμπας

Από το ομώνυμο διήγημα του Δημήτρη Ψαθά από τη συλλογή διηγημάτων «Η Θέμις έχει νεύρα»

**Διανομή**

**(μεσειρά εμφανίσεως)**

**Αστυφύλακας**

**Κατηγορούμενος**

**Δικαστής**

**Πρόεδρος**

**Εισαγγελέας**

**Φανίτσα**

**Λαλάκης**

**Πουλχερία Στραβή**

**Μαριάνθη Τσοκαρίδου**

**Σούζι**

**Θρασύβουλας**

*(Φώτα. Σκηνή δικαστηρίου. Ο αστυφύλακας τακτοποιεί την έδρα και εποπτέυει τον χώρο. Δεξιά, στο εδώλιο κάθεται ένας άνδρας φανερά ταραγμένος και νευρικός. Είναι ο Κατηγορούμενος. Ο Αστυφύλακας στέκεται πίσω δεξιά και από τα αριστερά εισέρχονται η Εισαγγελέας, ο Πρόεδρος και η Δικαστής. Αφού καθίσουν στην έδρα...)*

**ΠΡΟΕΔΡΟΣ:** *(χτυπώντας το κουδούνι του)* Παρακαλώ, παρακαλώ, ησυχία. Άρχεται η συνεδρίασις. Να προσέλθει η ενάγουσα *(ψάχνωντας τα χαρτιά του...)*, να προσέλθει, λέγω, η ενάγουσα *(με τη βοήθεια της Εισαγγελέως...)*, να προσέλθει η ενάγουσα... Φανή Γελαδινού!

**ΑΣΤΥΦΥΛΑΚΑΣ:** Φανή Αγελαδινούουουου.

*(Μέσα από την πλατεία εμφανίζεται η ενάγουσα, ταραγμένη, κρατώντας βεντάλια και μια τσάντα. Την ακολουθεί φανερά φοβισμένος ο σύζυγός της)*

**ΦΑΝΙΤΣΑ:** Ε, όχι και Αγελαδινου! Γελαδινού, παρακαλώ, Γελαδινού! Παρούσα, παρούσα κ. Πρόεδρε *(στον σύζυγο)* προχώρα βρε, προχώρα, κοιμήθηκες πάλι, προχώρα..!

**ΛΑΛΑΚΗΣ**: Μάλιστα Φανίτσα μου, ό,τι πεις Φανίτσα μου, σιγά Φανίτσα μου, μη σπρώχνεις Φανίτσα μου...

**ΠΡΟΕΔΡΟΣ:** Δικηγόρος πολιτικής αγωγής;

**ΠΟΥΛΧΕΡΙΑ ΣΤΡΑΒΗ**: *(μέσα από την πλατεία)* Παρούσα κ. Πρόεδρε. Δικηγόρος Πουλχερία Στραβή, επίτιμος πρόεδρος του Συλλόγου Κυριών Αθηνών! Και απαιτώ, εξ ονόματος όλων των κυριών πρωτευούσης, να καταδικάσετε αυτόν τον αχρείο παραδειγματικά, να τον διαπομπεύσετε, που τόλμησε να...

**ΠΡΟΕΔΡΟΣ**: Ηρεμήστε, παρακαλώ, ηρεμήστε κ. *(προσπαθώντας να θυμηθεί το όνομά της...)* εεεε, κ. Στραβή! *(απευθύνεται στην Γυναίκα)* Λοιπόν, τι συνέβη;

**ΦΑΝΙΤΣΑ:** Ούτε και γνωρίζω.

**ΕΙΣΑΓΓΕΛΕΑΣ:**  Σας έδωσε ο κύριος χαστούκι;

**ΦΑΝΙΤΣΑ:** *(Φρενιάζει)* Εντελώς ξαφνικά.

**ΑΣΤΥΦΥΛΑΚΑΣ:** *(μονολογώντας)* Αυτός; Και δεν του φαίνεται...

**ΔΙΚΑΣΤΗΣ:**  Όργανον, ησυχία! *(στην Κυρία)* Γιατί σας έδωσε χαστούκι;

**ΦΑΝΙΤΣΑ:** *(Τρέμει  ολόκληρη)* Ούτε  και  γνωρίζω.

**ΠΡΟΕΔΡΟΣ:**  Είχατε  προηγούμενα;

**ΦΑΝΙΤΣΑ:**   Προηγούμενα; *(έχει  πάρει φόρα.)* Εγώ μ’ αυτόν; Χα, ας γελάσω!!!  Αστείο πράγμα. Ούτε  τον  ξέρω, ούτε   με  ξέρει. Ούτε  του  μίλησα, ούτε   μου μίλησε. Ούτε  τον κοίταξα, ούτε   με  κοίταξε. Να κοιτάξω εγώ άλλον άνδρα! Αστείο πράγμα, που δεν έχω σηκώσει τα μάτια μου από τον σύζυγό μου, τον Λαλάκη *(προς τον Σύζυγο, που φαίνεται να έχει αποκοιμηθεί στην καρέκλα)* Μίλα βρε, τι έπαθες, κοιμάσαι πάλι;

**ΛΑΛΑΚΗΣ**: *(τρομαγμένος)* Έεεε, όχι Φανίτσα μου, τι λες, εγώ να κοιμάμαι; Μάλιστα κ. Πρόεδρε, η σύζυγος μου είναι ένας άγγελος, μια ευγενική ψυχή...

**ΑΣΤΥΦΥΛΑΚΑΣ**: Αυτή άγγελος! Χα! Και τα φτερά που είναι; Τα ξέχασε σπίτι;

**ΠΡΟΕΔΡΟΣ**: Όργανον, ησυχία! Κι εσείς, παρακαλώ, κύριε, παρακαλώ, δεν έχετε τον λόγο. Εσείς κυρία μου, συνεχίστε. Επιτέλους, τι συνέβη;

**ΦΑΝΙΤΣΑ:** *(αφού στραβοκοιτάει τον Αστυφύλακα και τον Σύζυγό της)* Αντιλαμβάνεσθε  πως συνέβησαν τα πράγματα; Επήγαινα στην κουνιάδα  μου στου Βεΐκου, κύριε πρόεδρε. Εγώ κατοικώ Κολιάτσου. Καθόμουν, λοιπόν, στο τραμ, κι απέναντι  μου φάτσα  με φάτσα καθόταν αυτός  ο παλαβός.

**ΚΑΤΗΓΟΡΟΥΜΕΝΟΣ:**  *(Που τρίζει  τα  δόντια του)* Εγώ παλαβός; Με  λέει  παλαβό!

**ΔΙΚΑΣΤΗΣ:** Σιωπή εσύ.

**ΚΑΤΗΓΟΡΟΥΜΕΝΟΣ:**   Βρίζει κυρία Δικαστά, ακούτε;

**ΔΙΚΑΣΤΗΣ:** Είπα, σιωπή! *(Στη γυναίκα)* Κι εσείς κυρία μου, πιο κόσμια.

**ΚΑΤΗΓΟΡΟΥΜΕΝΟΣ:**   *(Που τρέμει  ολόκληρος )* Με  συγχωρείτε. Είμαι  λιγάκι  νευρικός.

**ΠΡΟΕΔΡΟΣ:**   *(Γυρίζει  στην κυρία)*  Συνεχίστε.

**ΦΑΝΙΤΣΑ:** *(Φυσά  και  ξεφυσά)* Λοιπόν, ήρθε  ο εισπράκτωρ, μου  ζήτησε  το εισιτήριο  μου, έβγαλα τα  λεφτά, του τα έδωσα. Έκοψε  απ’ το μπλοκ το εισιτήριο, μου το έδωσε. Ύστερα ήρθε  ο επιθεωρητής, μου  ζήτησε  το εισιτήριο  μου, του το έδωσα. Το κοίταξε, το έκοψε λιγουλάκι, μου το έδωσε.

**ΕΙΣΑΓΓΕΛΕΑΣ:** Λοιπόν;

**ΦΑΝΙΤΣΑ:** Ο κύριος με αγριοκοίταζε.

**ΕΙΣΑΓΓΕΛΕΑΣ:** Γιατί;

**ΦΑΝΙΤΣΑ:** Ούτε  και γνωρίζω.

**ΚΑΤΗΓΟΡΟΥΜΕΝΟΣ:** Να σας πω εγώ κυρία Εισαγγελεύ...

**ΕΙΣΑΓΓΕΛΕΑΣ:**  Εσύ  να πάψεις!

**ΚΑΤΗΓΟΡΟΥΜΕΝΟΣ:** Λέει, ότι δεν γνωρίζει  γιατί την αγριοκοίταξα. Και  μ’ εκνευρίζει!!!

**ΕΙΣΑΓΓΕΛΕΑΣ: Σ**ου είπα να πάψεις!!!

**ΚΑΤΗΓΟΡΟΥΜΕΝΟΣ:** Με  συγχωρείτε, με συγχωρείτε... Είμαι  λιγάκι  νευρικός.

**ΕΙΣΑΓΓΕΛΕΑΣ:**   *(Ανάβει  και κόρωνει.)* Αν είσαι  λιγάκι  νευρικός, σε  στέλνω ’γω μέσα  και  σου περνούν τα  νεύρα. Σου το  λέω για τελευταία φορά  να  μην παρεμβαίνεις. Ακούς;

**ΚΑΤΗΓΟΡΟΥΜΕΝΟΣ:** Μάλιστα κυρία Εισαγγελεύ.

**ΕΙΣΑΓΓΕΛΕΑΣ:** Θέλεις  να  πας  μέσα;

**ΚΑΤΗΓΟΡΟΥΜΕΝΟΣ:** Όχι, κυρία Εισαγγελεύ.

**ΠΡΟΕΔΡΟΣ:**  Κλεισ’ το λοιπόν.

**ΚΑΤΗΓΟΡΟΥΜΕΝΟΣ:**Το ’κλεισα κύριε πρόεδρε.

**ΠΡΟΕΔΡΟΣ:**  Συνέχισε εσύ.

**ΦΑΝΙΤΣΑ:** *(Αναστενάζει.)* Και  ξαφνικά, που λέτε, χωρίς  κανένα  λόγο, χωρίς  καμία, καμία αιτία, μου αστράφτει  ο κύριος ένα  χαστούκι. Αντιλαμβάνεσθε; Χαστούκι  εμένα, που  ο   ίδιος  ο σύζυγος  μου, κύριε πρόεδρε, δεν τόλμησε  ποτέ  να  μου απλώσει  χέρι. Χέρι;   Τι λέω; Μια φορά που τόλμησε   να  μου πει  μισή κουβέντα, έτρεξα στους  δικηγόρους  να ζητήσω διαζύγιο. Κι  ο Λαλάκης μου έπεσε  στα πόδια  μου, «Φανίτσα και Φανίτσα μου..». Αντιλαμβάνεσθε; Χαστούκι σ’ εμένα, που  μ’ έχει  ο σύζυγος  μου  μη στάξει  και  μη βρέξει.

**ΚΑΤΗΓΟΡΟΥΜΕΝΟΣ**: *(Κατ’ ιδίαν)* Άμα μπορεί ας κάνει κι αλλιώς.

**ΦΑΝΙΤΣΑ:** *(Συνεχίζει)*  Ρωτήστε, παρακαλώ, πλατεία Κολιάτσου, Φάνη Γελαδινού, του  μηχανικού. Απαιτώ να  κρεμαστεί  στην πλατεία  Συντάγματος! Στην πλατεία  Συντάγματος!!!

**ΠΡΟΕΔΡΟΣ:**   Καλα, καλά.

**ΠΟΥΛΧΕΡΙΑ ΣΤΡΑΒΗ:** Να μάθει τρόπους!

**ΠΡΟΕΔΡΟΣ:** Πήγαινε.

**ΠΟΥΛΧΕΡΙΑ ΣΤΡΑΒΗ:** Χαστούκι στη Φάνη Γελαδινού;

**ΠΡΟΕΔΡΟΣ:** Σταθείτε παραπέρα.

**ΠΟΥΛΧΕΡΙΑ ΣΤΡΑΒΗ:**  Παρακαλώ, στην πλατεία  Συντάγματος!!!

*(ξαφνικά, μέσα από το κοινό, ακούγεται μια έξαλλη φωνή)*

**ΣΥΝΗΓΟΡΟΣ:** Ενίσταμαι κ. Πρόεδρε! Ενίσταμαι!

**ΠΡΟΕΔΡΟΣ:** Ποια είστε εσείς;

**ΣΥΝΗΓΟΡΟΣ:** Δικηγόρος Μαριάνθη Τσοκαρίδου, συνήγορος υπεράσπισης του κατηγορουμένου κ. Πρόεδρε. Κι έχω να καταγγείλω ότι...

**ΑΣΤΥΦΥΛΑΚΑΣ**: Ωχ, άλλο φρούτο μας ήρθε...

**ΕΙΣΑΓΓΕΛΕΑΣ**: Και πού ήσασταν τόση ώρα, κ. Τσοκαρίδου; Έχουμε ξεκινήσει εδώ και δέκα λεπτά...

**ΜΑΡΙΑΝΘΗ ΤΣΟΚΑΡΙΔΟΥ**: Το γνωρίζω κ. Πρόεδρε, έπρεπε όμως... *(ξαφνικά, ακούγεται μια άλλη φωνή από το κοινό κι εμφανίζεται η Μάρτυρας Υπεράσπισης)*

**ΣΟΥΖΙ**: Εμένα έψαχνε, κ. Πρόεδρε, εμένα... Είχα πεταχτεί να πάρω τσίχλες, και καταλαβαίνετε, μπίρι-μπίρι ο περιπτεράς,εεεεε, και τα λοιπά, και τα λοιπά...

**ΠΡΟΕΔΡΟΣ**: Εσύ πάλι πια είσαι;

**ΣΟΥΖΙ**: Σούζι, αδελφή του κατηγορουμένου κ. Πρόεδρε. Και σας ορκίζομαι στο στεφάνι που περιμένω ότι ο αδελφούλη μου είναι το καλύτερο παιδί, είναι αδα..., αδα..., αδα, τέσπα, διαμαντένος χαρακτήρας... Εεεε, και τα λοιπά, και τα λοιπά...

**ΠΡΟΕΔΡΟΣ:** *(Χάνει  την υπομονή του)* Μα καλά, τι θα γίνει σήμερα; Δεν μπορούμε να βγάλουμε άκρη. Είναι δυνατόν να φέρνετε την αδελφή σας για μάρτυρα υπεράσπισης; *(εν τω μεταξύ η Μάρτυρας γλυκοκοιτάζεται με τον Σύζυγο της Γυναίκας, και όταν αυτή το καταλαβαίνει)*

**ΦΑΝΙΤΣΑ**: Λαλάκηηη! Θα σου βγάλω τα μάτια βρε, τι νοήματα κάνεις;

**ΛΑΛΑΚΗΣ**: Εγώ Φανίτσα μου, τι λες, κάτι μου μπήκε στο μάτι...

**ΦΑΝΙΤΣΑ**: Και τι σε νοιάζει βρε, αφού θα σου τα βγάλω και τα δύο!!!

**ΕΙΣΑΓΓΕΛΕΑΣ**: Κάντε επιτέλους ησυχία, γιατί θα σας κλείσω όλους μέσα.

*(από το κοινό εμφανίζεται ο Θρασύβουλας, μάγκας με άγριες διαθέσεις)*

**ΘΡΑΣΥΒΟΥΛΑΣ:** Αμάν, βαστάτε με, θα τον καθαρίσω... *(ο Λαλάκης τρομαγμένος κρύβεται πίσω από την Φανίτσα)*

**ΠΡΟΕΔΡΟΣ:** Εσύ πάλι ποιος είσαι;

**ΘΡΑΣΥΒΟΥΛΑΣ:** Θρασύβουλας κυρ-Πρόεδρε, σφαγέας, το πρώτο μαχαίρι στην πιάτσα.

**ΠΡΟΕΔΡΟΣ:** Και τι ζητάς εδώ;

**ΘΡΑΣΥΒΟΥΛΑΣ:** Είμαι το πρόσωπο κυρ-Πρόεδρε;

**ΠΡΟΕΔΡΟΣ:** Ποιο πρόσωπο;

**ΘΡΑΣΥΒΟΥΛΑΣ**: Ο αρριαβωνιάρης ντεεεε.

**ΠΡΟΕΔΡΟΣ**: Ποιος αρραβωνιάρης;

**ΘΡΑΣΥΒΟΥΛΑΣ**: Ο αρραβωνιάρης, κυρ-Πρόεδρε, από ‘δω, για το πρόσωπο. Μου λέει: «Μωρό, πρέπει να πάω στο δικαστήριο να μιλήσω για τα αδερφάκι μου». «Να πας», της λέω. Σκέφτουμαι όμως, πάρ’την από πίσω, γιατί οι γυναίκες... άτιμο πράμα κυρ-Πρόεδρε, συμφωνείς;

**ΕΙΣΑΓΓΕΛΕΑΣ:** Μίλα πιο κόσμια, προσβάλλεις το δικαστήριο.

**ΘΡΑΣΥΒΟΥΛΑΣ**: Με το μπαρδόν, αλλά τούτον εδώ *(δείχνει τον Λαλάκη κάνοντας νόημα ότι θα τον σφάξει)...*

**ΛΑΛΑΚΗΣ:** Με απειλεί, κυρία Εισαγγελεύ. Είναι τρελός!

**ΦΑΝΙΤΣΑ:** Ποιον απειλείς βρε; *(Και ορμάει εναντίον του. Έρχονται στα χέρια Φανίτσα-Θρασύβουλας, η Σούζι και ο Λαλάκης προσπαθούν να τους χωρίσουν, ο Πρόεδρος χτυπάει το κουδούνι, η Μαριάνθη Τσοκαρίδου φωνάζει «Ενίσταμαι, ενίσταμαι...», γενικώς επικρατεί αναστάτωση)*

**ΠΡΟΕΔΡΟΣ**: Όργανον, όργανον! Οδηγησέ τους στο κρατητήριο! *(ο αστυφύλακας παρεβαίνει και κακήν-κκώς βγάζει από την αίθουσα τον Θρασύβουλα και τη Σούζι)* Κι εσείς κυρία Συνήγορε, παρακαλώ πιο κόσμια!

**ΚΑΤΗΓΟΡΟΥΜΕΝΟΣ**: Κύριε πρόεδρε, προτιμώ να μείνω χωρίς δικηγόρο!

**ΜΑΡΙΑΝΘΗ ΤΣΟΚΑΡΙΔΟΥ**: Ορίστε; Τι προτιμάς; *(το κοιτάζει απειλητικά)*

**ΠΡΟΕΔΡΟΣ**: *(με ανακούφιση, στην Συνήγορο)* Παρακαλώ, πηγαίνετε. *(η Μαριάνθη Τσοκαρίδου φεύγει φανερά ενοχλημένη. Ο πρόεδρος απευθύνεται στον κατηγορούμενο)*

**ΠΡΟΕΔΡΟΣ:** Έδωσες πράγματι χαστούκι;

**ΚΑΤΗΓΟΡΟΥΜΕΝΟΣ:**   Μάλιστα  κύριε  πρόεδρε.

**ΠΡΟΕΔΡΟΣ:**  Την  ξέρεις;

**ΚΑΤΗΓΟΡΟΥΜΕΝΟΣ:** Όχι,  κύριε πρόεδρε

**ΠΡΟΕΔΡΟΣ:**   Ώστε  ομολογείς;

**ΚΑΤΗΓΟΡΟΥΜΕΝΟΣ:**   Μάλιστα κύριε πρόεδρε.

**ΠΡΟΕΔΡΟΣ:**  Την έχεις  δει  άλλη, φορά;

**ΚΑΤΗΓΟΡΟΥΜΕΝΟΣ:** Όχι  κύριε  πρόεδρε.

**ΠΡΟΕΔΡΟΣ:**  Τότε  λοιπόν;

**ΚΑΤΗΓΟΡΟΥΜΕΝΟΣ:**  Είμαι  λιγάκι  νευρικός.

**ΕΙΣΑΓΓΕΛΕΑΣ:** Ωραία δικαιολογία, σπουδαία δικαιολογία! Επειδή είναι νευρικός ο κύριος, καταχερίζει  τους ανθρώπους μες στο τραμ. Και μάλιστα κυρίες. Ομολογώ πως είμαι κατάπληκτη!

**ΚΑΤΗΓΟΡΟΥΜΕΝΟΣ:**  Κι  εγώ κύρια  Εισαγγελεύ.

**ΠΡΟΕΔΡΟΣ:** Σιωπή.

**ΚΑΤΗΓΟΡΟΥΜΕΝΟΣ:** Είμαι  συντετριμμένος, κύριε πρόεδρε. Το ομολογώ. Ήταν μια στιγμή παραφοράς. *(φανερά συντετριμμένος)* Να σας εξηγήσω κύριε   πρόεδρε. Επιτρέπετε   να σας εξηγήσω;

**ΠΡΟΕΔΡΟΣ:** Λέγε.

**ΚΑΤΗΓΟΡΟΥΜΕΝΟΣ:**  *(Αναπνέει  βαθιά)* Ήμαστε   μες  στο τραμ. Εγώ εδώ, αυτή εκεί. Καθόταν απέναντι  μου, καθόμουν απέναντί  της. Ακούστε  τώρα. Έρχεται  ο εισπράκτωρ, της  ζητά το εισιτήριο. Ανοίγει τη μεγάλη τσάντα, βγάζει  το  μικρό  τσαντάκι, κλείνει  τη μεγάλη τσάντα, ανοίγει το μικρό τσαντάκι, βγάζει τα λεφτά, κλείνει το  μικρό τσαντάκι, ανοίγει τη  μεγάλη τσάντα, βάζει  μέσα το  μικρό τσαντάκι κλείνει τη  μεγάλη τσάντα, δίνει τα λεφτά της στον εισπράκτορα.

**ΠΡΟΕΔΡΟΣ:** Λοιπόν;

**ΚΑΤΗΓΟΡΟΥΜΕΝΟΣ:** Της  δίνει  ο εισπράκτωρ  το εισιτήριο. Ανοίγει τη  μεγάλη τσάντα βγάζει  το  μικρό τσαντάκι, κλείνει  τη  μεγάλη τσάντα, ανοίγει το  μικρό τσαντάκι, βάζει  μέσα το εισιτήριο, κλείνει το μικρό τσαντάκι, ανοίγει τη μεγάλη τσάντα, βάζει μέσα το μικρό τσαντάκι, κλείνει τη μεγάλη τσάντα.

**ΠΡΟΕΔΡΟΣ:** Λοιπόν, λοιπόν;

**ΚΑΤΗΓΟΡΟΥΜΕΝΟΣ:** *(Αναπνέει βαθιά)* Της δίνει ο εισπράκτορας τα ρέστα. Τα παίρνει. Ανοίγει τη μεγάλη τσάντα, βγάζει το μικρό τσαντάκι, κλείνει τη μεγάλη τσάντα, ανοίγει το μικρό τσαντάκι, βάζει μέσα τα ρέστα, κλείνει το μικρό τσαντάκι, ανοίγει τη μεγάλη τσάντα, βάζει μέσα το μικρό τσαντάκι,  κλείνει τη μεγάλη τσάντα.

**ΠΡΟΕΔΡΟΣ:** *(Που στριφογυρίζει στην καρέκλα του)* Ουφ!

**ΚΑΤΗΓΟΡΟΥΜΕΝΟΣ:** Είστε νευρικός κύριε πρόεδρε;

**ΠΡΟΕΔΡΟΣ:** Προχώρα.

**ΚΑΤΗΓΟΡΟΥΜΕΝΟΣ:** Όχι, παρακαλώ, είστε;

**ΠΡΟΕΔΡΟΣ:**  Χωρίς  ερωτήσεις.

**ΚΑΤΗΓΟΡΟΥΜΕΝΟΣ:** Θερμώς  παρακαλώ, κύριε πρόεδρε.

**ΠΡΟΕΔΡΟΣ:** Όχι. Αλλά κι  αν ήμουν, δε  θα έφθανα  ποτέ  στο  σημείο  να  χαστουκίσω  μια  κυρία  μες  στο  τραμ.

**ΚΑΤΗΓΟΡΟΥΜΕΝΟΣ:** *(Λέει  με  συντριβή)*   Τότε  καταδικάστε με  κύριε   πρόεδρε. Δε  θα με  καταλάβετε  ποτέ.

**ΠΡΟΕΔΡΟΣ:**  Αυτό είναι  δική  μου δουλειά. Λέγε, τελείωσες;

**ΚΑΤΗΓΟΡΟΥΜΕΝΟΣ: *(****Σκουπίζει  τον   ιδρώτα του, στραγγίζει  το  μαντίλι  του, αναστενάζει)* Όχι δεν τελείωσα. Ησύχασα που λέτε  για  μια  στιγμή και έλεγα ότι  τελείωσε  αυτό το βάσανο. Μαύρη ησυχία. (*εξουθενωμένος*) Έξαφνα η κυρία ανοίγει  τη  μεγάλη τσάντα, βγάζει το  μικρό τσαντάκι, κλείνει  τη  μεγάλη τσάντα,  ανοίγει το  μικρό τσαντάκι, βγάζει ένα  καθρεφτάκι, κλείνει το  μικρό τσαντάκι, ανοίγει τη μεγάλη τσάντα, βάζει  μέσα το  μικρό τσαντάκι, κλείνει τη  μεγάλη τσάντα. Κοιτάζεται λίγο στο καθρεφτάκι. Κι  ύστερα; Ανοίγει τη  μεγάλη τσάντα, βγάζει  το  μικρό τσαντάκι, κλείνει  τη  μεγάλη τσάντα, ανοίγει το  μικρό τσαντάκι, βάζει  μέσα το καθρεφτάκι, κλείνει  το  μικρό τσαντάκι, ανοίγει τη μεγάλη τσάντα, βάζει  μέσα το  μικρό τσαντάκι, κλείνει τη  μεγάλη τσάντα…

**ΠΡΟΕΔΡΟΣ:** *(Θολώνει το  μάτι  του. Ιδρώτας  τρέχει απ’ το  μέτωπό του. Αρπάζει την κουδούνα, την αφήνει, στριφογυρίζει, βουτάει τα χαρτιά, κοντεύει να  σκάσει. Ξεφυσά. Το ίδιο και η Εισαγγελέας και η Δικαστής)*  Ουφ!

**ΚΑΤΗΓΟΡΟΥΜΕΝΟΣ:** Να σταματήσω κύριε πρόεδρε;

**ΠΡΟΕΔΡΟΣ:** Φτάσε στο χαστούκι.

**ΚΑΤΗΓΟΡΟΥΜΕΝΟΣ:** Είναι παρακάτω.

**ΠΡΟΕΔΡΟΣ:** Λέγε βρε, μας έσκασες!!!

**ΚΑΤΗΓΟΡΟΥΜΕΝΟΣ:** Ετσι  μ’ έσκασε  κι  εμένα.

**ΠΡΟΕΔΡΟΣ:**  Τελείωνε.

**ΚΑΤΗΓΟΡΟΥΜΕΝΟΣ:** *(Παίρνει βαθιά ανάσα)* Ησύχασε  πάλι  για  δυο δευτερόλεπτα. Ησυχάζω κι  εγώ. Αλλά πάλι, μαύρη ησυχία. Έρχεται  ο επιθεωρητής, της  ζητά το εισιτήριο, αανοίγειεει  τη μεγάλη τσάντα, βγάαζει το  μικρό τσαντάκι, δίνει το εισιτήριο κλείνει το  μικρό τσαντάκι, ανοίγει τη  μεγάλη τσάντα, βάζει  μέσα το  μικρό τσαντάκι, κλείνει τη μεγάλη τσάντα. Της  επιστρέφει  ο επιθεωρητής  το εισιτήριο. αανοίγειεει τη μεγάλη τσάντα, βγάαζει το  μικρό τσαντάκι, κλείνει τη μεγάλη τσάντα, αανοίγειεει το  μικρό τσαντάκι.

**ΠΡΟΕΔΡΟΣ:** *(Αναπηδά)* Φτάνει!!!

**ΚΑΤΗΓΟΡΟΥΜΕΝΟΣ:** Βάζει  μέσα το εισιτήριο.

**ΕΙΣΑΓΓΕΛΕΑΣ:** Δεν αντέχω!!!

**ΚΑΤΗΓΟΡΟΥΜΕΝΟΣ:** Κλείνει το  μικρό τσαντάκι.

**ΔΙΚΑΣΤΗΣ:** Ήμαρτον!!!

**ΚΑΤΗΓΟΡΟΥΜΕΝΟΣ:**  Ανοίγει  τη μεγάλη τσάντα.

**ΠΡΟΕΔΡΟΣ:** *(Γουρλώνει  τα  μάτια του)* Πάψε  σου είπα!!!

**ΚΑΤΗΓΟΡΟΥΜΕΝΟΣ:**  Βάζει  μέσα το  μικρό τσαντάκι…

**ΠΡΟΕΔΡΟΣ:** *(Έξαλλος  τινάζεται επάνω*)   ΑΘΩΟΣ! ΑΘΩΟΣ!  Καλά της  έκανες!

**αυλαία**